Soektog na meisie (6) eindig tragies | Maroela Media
Die sesjarige meisie van Ladybrand wat Sondagmiddag verdwyn het, se liggaam is Maandagoggend gevind.
Kapt. Phumelelo Dhlamini, woordvoerder van die polisie, het gesê Natasha Potgieter se liggaam is Maandagoggend in 'n swembad naby haar huis gevind.
Natasha het gister by 'n maatjie gaan speel en het glo alleen teruggestap na haar ouerhuis toe, toe sy verdwyn het. Gemeenskapslede en die polisie het onmiddellik na haar begin soek. Sy woon saam met haar ouers in die dorp se munisipale woonstelle.
Volgens Dhlamini is Natasha se liggaam omstreeks 09:00 deur die eienaars van die huis gevind waar sy verdrink het. Hy het gesê die huis is sowat twee huise van Natasha se ouerhuis af weg. Hulle het die polisie ontbied.
Die polisie doen 'n geregtelike doodsondersoek. Dhlamini het gesê dit is nog nie duidelik hoe Natasha in die swembad beland het nie en dat dit deel sal vorm van die ondersoek. 'n Nadoodse ondersoek sal gedoen word om die presiese oorsaak van haar dood te bepaal.
Tania Halse, wyksraadslid, het aan Maroela Media gesê dit is 'n groot skok vir hul klein gemeenskap. "Dit was egter 'n riem onder die hart om te sien hoe mense Sondagaand onverpoosd na haar gesoek het. Die soektog is 2:30 vanoggend afgelas weens swaar reën en almal het tot dan nog gesoek. Dit was goed om te sien hoe almal saamgestaan het."
Halse het 'n beroep op die gemeenskap gedoen om nie valse gerugte te versprei rakende die omstandighede rondom Natasha se dood nie en te wag dat die polisie hul ondersoek afhandel.
Panorama Motors het intussen onderneem om die gesin finansieel by te staan met die begrafniskostes. Mense kan hul kontak om 'n bydrae te maak.
Natasha het verlede maand haar sesde verjaardag gevier. Sy was 'n gr. R-leerder by Bokmakierie-kleuterskool by die Ladybrand Primêre Skool.
Sad man, damm sad. Sterkte aan die familie
Missing children gee haar ouderdom as 4? Mag sy sag en in vrede rus in Jesus se hande
Hoekom het die dogtertjie alleen huis toe geloop? 6 is maar nog regtig klein om alleen in die strate te loop, veral met al die misdaad en ontvoerings wat deesdae plaasvind.
Liefste poppielap, rus in vrede…
Wil julle graag reghelp.Die poppie was 4jaar oud en nie 6 nie
Dit is SO vreeslik hartseer, maar ek kan nie glo dat 'n 6 jarige alleen iewers heen loop in hierdie tyd waarin ons lewe nie, miskien is ek maar net te over protected en 'n paranoise Ma, ai dit is so hartseer, die mooiste ou Gesiggie